b'\n_START_ARTICLE_\nAhilammi (Janakkala)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 44 ha ja se on 1,1 kilometri\xc3\xa4 pitk\xc3\xa4 ja 650 metri\xc3\xa4 leve\xc3\xa4. Sen rantaviivan pituus on 3,3 kilometri\xc3\xa4. It\xc3\xa4rannalla sijaitsee viisi vapaa-ajan asuntoa ja sen ohittaa siell\xc3\xa4 rautatie. Pohjoisrantaan Hiidenjoen it\xc3\xa4puolelle on rakennettu pienvenesatama laitureineen, yleinen uimaranta  ja Turengin taajama ulottuu siell\xc3\xa4 l\xc3\xa4hes j\xc3\xa4rven rantaan. J\xc3\xa4rven vedenpinnan korkeus on 79,4 metri\xc3\xa4 mpy, mik\xc3\xa4 on sama kuin yl\xc3\xa4juoksulla Kernaalanj\xc3\xa4rvell\xc3\xa4 ja alajuoksulla olevalla Vanajavedell\xc3\xa4. J\xc3\xa4rven tilavuudeksi on luotaamalla saatu 922 tuhatta m\xc2\xb3. Sen keskisyvyys on 2,1 metri\xc3\xa4 ja suurin syvyys on 6,1 metri\xc3\xa4. Syvin kohta sijaitsee it\xc3\xa4rannan tuntumassa, miss\xc3\xa4 kolkee joen eroosiossa syntynyt uoman kohta, joka on viitoin merkitty venev\xc3\xa4yl\xc3\xa4ksi. Toinen l\xc3\xa4hes nelimetrinen syv\xc3\xa4nne sijaitsee j\xc3\xa4rven keskivaiheella.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi kuuluu Kokem\xc3\xa4enjoen vesist\xc3\xb6ss\xc3\xa4 Vanajan reitin valuma-alueella Hiidenjoen alueeseen. Se jaetaan viel\xc3\xa4 Hiidenjoen suualueeseen, johon se kuuluu. J\xc3\xa4rvi on itseasiassa Hiidenjoen l\xc3\xa4pivirtausj\xc3\xa4rvi. Siihen laskee suo- ja pelto-ojia it\xc3\xa4- ja l\xc3\xa4nsirannalta.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa j\xc3\xa4rven l\xc3\xa4nsipuolella sijaitsi Nuolialan kyl\xc3\xa4 ja it\xc3\xa4puolella Kuumolan kartano. Joen ja j\xc3\xa4rven rannat olivat olleet suota ja ne oli p\xc3\xa4\xc3\xa4osin raivattu niityiksi. Niittyjen ulkoreunoilla kiersiv\xc3\xa4t pellot._NEWLINE_Vuoden 1962 peruskartassa j\xc3\xa4rvi oli t\xc3\xa4ysin autio. Siihen laski Nuolialasta oja ja it\xc3\xa4puolen suo oli tihe\xc3\xa4\xc3\xa4n ojitettua. Vuoden 1979 kartassa it\xc3\xa4rannalla n\xc3\xa4kyy jo kolme m\xc3\xb6kki\xc3\xa4 ja vuonna 1989 kartassa sinne on ilmaantunut nelj\xc3\xa4skin. M\xc3\xb6keille johti nyt tiet ja pohjoisrannassa oli nyt pienevesatama. Viimeisess\xc3\xa4 vuoden 1998 kartassa Turengin taajama on l\xc3\xa4hes j\xc3\xa4rven rannassa.'